ᐃᔅᐱ ᒋᓴᔅ ᑲᒋ ᐃᓯ ‍ ᐊᔭᒥᐊᑦ ᐊᑯ ᒂ ‍ ᔅᑐᑕᒡ ᐊᓂᔭ ᐅᒋᔅᒋᓄᐊᒧᐛᑭᓇ ᐊ ‍ ᐎᒐᐅᑯᑦ᙮
ᐊᑯ ᒂ ‍ ᐊᓱᑕᒡ ᐊᓂᔭ ᓯᐱᓯᔪᐤ ᑭᑦᕈᓐ ᑲ ‍ ᐃᓯᓂᐧᑲᑕᔨᒡ᙮
ᒋ ‍ ᑎᑯᓂᔪᐤ ᒪᒃ ᐊᓐᑕ ᓂᑕᐅᒋᑕᑭᓐ ᐊᔅᒋᔪᐤ ᐊᑯᑕ ᑲ ‍ ᐃᑐᑕᒡ᙮
ᒍᑎᔅ ᒪᒃ ᐊᓐ ᒐ ‍ ᐎᔭᓯᐱᔅᑎᓇᑦ ᒋᓴᓴ ᒋ ‍ ᒋᔅᒐᔨᑎᒻ ᑕᓐᑕ ᑲ ‍ ᑎᑯᓂᔨᒡ ᐊᓂᔭᔪᐤ ᐛᔅ ᒥᒐᑥᐤ ᒋ ‍ ᒪᒧᐎᐅᒡ ᐊᓐᑕ ᒋᓴᔅ ᑭᔭ ᐊᓂᔭ ᐅᒋᔅᒋᓄᐊᒧᐛᑭᓇ᙮
ᒍᑎᔅ ᒪᒃ ᒋ ‍ ᐃᑐᑕᐤ ᐊᓐᑕ ᐊ ‍ ᐎᒐᐅᑯᑦ ᕈᒻ ᐊᓯᒪᑭᓂᓴ ᑭᔭ ᐊᓂᔭᔪᐛ ᑲᒪᑯᓄᐛᓯᔨᒋ ᐊᓐᑕ ᒋᓴᐊᔭᒥᐊᐅᒋᐛᐱᒡ ᑲ ‍ ᐊᑐᔅᒐᒡ᙮
ᐊᓂᔭᔪᐛ ᑲ ‍ ᓂᑲᓂᐱᔨᒋ ᐊᔭᒥᐊᐅᒋᒪᐛ ᑭᔭ ᐊᓂᔭ ᐸᕆᓯᐊ ᒋ ‍ ᐃᑎᓴᐅᑯᒡ ᒐᒋ ᓇᓂᑐᐛᐱᒪᒡ ᒋᓴᓴ᙮
ᒋ ᐸᒋ ‍ ᑕᐧᑯᓇᐅᒡ ᒪᒃ ᐛᔅᑕᓂᐱᒪᑭᓇ ᑭᔭ ᐃᔅᑯᑕᐤ ᐛᔅᑕᓂᐱᒪᑭᓇ ᑭᔭ ᓂᑐᐱᔪᒧᐧᑯᒪᓇ᙮
ᒋ ‍ ᒋᔅᒐᔨᑎᒻ ᒪᒃ ᒋᓴᔅ ᒥᓯᐛ ᑕᓐ ᒐ ‍ ᐃᔅᐱᔨᑦ ᐊᑯ ᒂ ᐸᒋ ‍ ᓂᒥᑕᐛᑲᐳᑦ ᒂ ‍ ᐃᑕᑦ,
“ᐊᐛᓐ ᑲ ‍ ᓇᓂᑐᐛᐱᒪᒄ ?”
ᒋ ‍ ᐃᑕᐅᒡ,
“ᒋᓴᔅ ᓇᓴᕆᑎᒡ ᑲ ‍ ᐅᒋᑦ ᓂ ‍ ᓇᓂᑐᐛᐱᒪᓇᓐ᙮”
“ᐊᐅᒄ ᓂᔾ,”
ᒂ ‍ ᐃᑕᑦ ᒋᓴᔅ᙮
ᒍᑎᔅ ᒪᒃ,
ᐊᓐ ᒐ ‍ ᐎᔭᓯᐱᔅᑎᓇᑦ ᒋᓴᓴ ᐊᑯᑕ ᑲ ‍ ᓂᐳᐅᑦ ᐊ ‍ ᐎᒋᑲᐳᔅᑐᐛᑦ ᐊᓂᔭᔪᐛ ᑲ ᐸᒋ ‍ ᐎᒐᐅᑯᔨᒋ᙮
ᐃᔅᐱ ᒪᒃ ᒋᓴᓴ ᑲ ‍ ᐃᑎᑯᒡ,
“ᐊᐅᒄ ᓂᔾ,”
ᒋ ‍ ᐊᓴᑲᐳᐅᒡ ᒂ ᐊᑎ ‍ ᐸᒋᓯᒡ ᐊᓐᑕ ᐃᔅ ᐊᔅᒋᒡ᙮
ᒋᓴᔅ ᒥᓐ ᒂ ‍ ᑯᒂᒋᒪᑦ,
“ᐊᐛᓐ ᑲ ‍ ᓇᓂᑐᐛᔨᒪᒄ ?”
“ᒋᓴᔅ,
ᓇᓴᕆᑎᒡ ᑲ ‍ ᐅᒋᑦ,”
ᒋ ‍ ᐃᑕᐅᒡ᙮
ᒋᓴᔅ ᒂ ‍ ᐃᑕᑦ,
“ᓴᔅ ᔅᒋ ‍ ᐎᑎᒪᑎᓇᐛᐤ ᐊᐅᒄ ᐊᓐ ᓂᔾ᙮
ᓂᔾ ᓂᔭᓂᑐᐛᐱᒧᐛᒂ ᐱᔅᑎᓇᐧᑯᒡ ᐅᒡ ᑯᑎᑭᒡ᙮”
ᐊᐅᒄ ᐅᔭ ᑲ ‍ ᐃᔅᒋᔄᑦ ᒐᒋ ᑎᐱᐱᔨᒡ ᐊᓂᔭ ᓴᔅ ᐊᓐᑕ ᑲ ‍ ᐃᔅᒋᔄᑯᐱᓇ,
“ᓄᑕ,
ᓇᒪ ᓂ ᐅᒋ ‍ ᐅᓇᐊᐅᒡ ᐛᒋ ‍ ᐸᐃᒄ ᐊᓐᒡ ᑲ ᐸᒋ ‍ ᒥᔨᓐ᙮”
ᓴᐃᒥᓐ ᐱᑕᕐ ᒪᒃ ᒋ ‍ ᑯᐃᑯᓂᒻ ᐅᓂᑐᐳᔪᒧᐧᑯᒪᓐ ᑲ ‍ ᒥᓂᓯᒺᑦ ᐅᒥᔪᓂᒡ ᐎᑐᑭᔪᐤ ᐊᓂᔭᔪᐤ ᐸᐃᒄ ᒋᓴᐊᔭᒥᐊᐅᒋᒪᐛ ᐅᑦ ᐊᐱᒋᐊᑭᓂᔪᐛ,
ᒪᓪᑲᔅ ᑲ ‍ ᐃᓯᓂᐧᑲᓱᔨᒋ᙮
ᐊᑯ ᒋᓴᔅ ᒂ ‍ ᐃᑕᑦ ᐊᓂᔭᔪᐛ ᐱᑕᕋ,
“ᓇᐅᔅᑕ ᐊᓐ ᒋᓂᑐᐱᔪᒧᐧᑯᒪᓐ !
ᒋᑦ ᐃᑕᔨᑕᓐ ᐊ ᒐ ᐊᑲ ᐅᒋ ‍ ᓴᐳᔅᑭᒪᓐ ᐅ ᐎᓴᒐᔨᑕᒧᐅᓐ ᓄᑕᐎᔾ ᑲ ᐸᒋ ‍ ᒥᔨᑦ ?”
ᐊᓐᒡ ᒪᒃ ᐊᓯᒪᑭᓂᓯᒡ ᑭᔭ ᐊᓂᔭ ᐅᒋᒪᒧᐛᐛ ᑭᔭ ᐊᓐᒡ ᒍᐤ ᑲ ‍ ᐃᑎᔅᑲᓇᓯᒡ ᑲᒪᑯᓄᐛᓯᒡ ᒋᓴᐊᔭᒥᐊᐅᒋᐛᐱᒡ,
ᒋ ‍ ᒪᑯᓇᐅᒡ ᐊᓂᔭᔪᐛ ᒋᓴᓴ ᑭᔭ ᒋ ‍ ᒪᐧᑯᐱᑕᐅᒡ᙮
ᐊᓐᑕ ᓂᔅᑎᒻ ᐊᓇᓴ ᐊ ‍ ᑕᔨᒋ ᒋ ‍ ᐃᑐᑕᐊᐅᒡ,
ᑲᔭᐸᔅ ᒪᒃ ᐅᔭ ᐅᓴ᙮
ᐅ ᑲᔭᐸᔅ ᐎᔾ ᒋ ‍ ᒋᓴᐊᔭᒥᐊᐅᒋᒪᐅᐤ ᐊᓂᔭ ᑲ ‍ ᐱᐳᓂᔨᒡ᙮
ᐊᐅᒄ ᑲᔭᐸᔅ ᑲ ‍ ᐃᑕᑯᐱᓇ ᐊᓂᔭᔪᐛ ᒍᐤ ᐃᔪᐛ ᐃᐛᒃ ᒋᐸ ‍ ᒥᔪᐱᔨᐧᑯᐱᓇ ᐸᐃᒄ ᓇᐸᐤ ᒐᒋ ᓂᐱᔅᑎᒧᐛᑦ ᒥᓯᐛ ᐊᐛᔪᐛ᙮